กรมการค้าภายใน สั่งตั้งคณะกรรมการสอบข้อเท็จจริง กรณีข้าราชการมีส่วนเกี่ยวข้องขายข้อมูลให้แก๊งคอลเซ็นเตอร์
นายวัฒนศักย์ เสือเอี่ยม อธิบดีกรมการค้าภายใน เปิดเผยถึงกรณีมีข้าราชการกระทรวงพาณิชย์เกี่ยวข้องกับการขายข้อมูลนิติบุคคลให้กับแก๊งคอลเซ็นเตอร์ ว่า ได้สั่งให้ตั้งคณะกรรมการสอบข้อเท็จจริงในเรื่องดังกล่าวแล้ว โดยให้ตรวจสอบให้แล้วเสร็จภายใน 5 วัน หากพบกระทำความผิดจริง ก็จะดำเนินการตั้งคณะกรรมการสอบวินัย ถ้าผิดวินัยร้ายแรง จะมีโทษ คือ ปลดออกหรือไล่ออก และดำเนินการตามกฎหมายสูงสุดทั้งวินัย อาญา ขณะที่ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้รับทราบแล้วพร้อมสั่งการให้ตรวจสอบและหาข้อเท็จจริงอย่างเร็วที่สุด โดยให้ร่วมกับเจ้าหน้าที่ตำรวจและสำนักงานคณะกรรมการป้องกันและปราบปรามการทุจริตในภาครัฐ (ปปท.) ในการดำเนินการอย่างเต็มที่ ทั้งนี้ ในเบื้องต้น ได้สั่งให้ย้ายเจ้าหน้าที่ดังกล่าว เข้ามาปฏิบัติงานในส่วนกลาง เพื่อให้สะดวกต่อการตรวจสอบข้อเท็จจริงและหากตรวจสอบพบว่ามีบุคคลอื่นเกี่ยวข้อง ก็จะดำเนินการตามระเบียบสูงสุดต่อไป